钦定古今图书集成/明伦汇编/人事典/第060卷 > 《始出尚书省》齐·谢朓
## 钦定古今图书集成/明伦汇编/人事典/第060卷 > 《始出尚书省》齐·谢朓

惟昔逢休明，十载朝云陛。既通金闺籍，复酌琼筵醴。
宸景厌昭临，昏风沦继体。纷虹乱朝日，浊河秽清济。
防口犹宽政，餐荼更如荠。英衮畅人谋，文明固天启。
青精翼紫轪，黄旗映朱邸。还睹《司隶章》，复见东都礼。
中区咸已泰，轻生谅昭洒。趋事辞宫阙，载笔陪旌棨。
邑里向疏芜，寒流自清泚。衰柳尚沈沈，凝露方泥泥。
零落悲友朋，欢娱燕兄弟。既秉丹石心，宁流素丝涕。
因此得萧散，垂竿深涧底。